Ramaphosa sien nie die gesondheidsorgkrisis nie, sê HospersaPres. Cyril Ramaphosa tydens sy staatsrede (13 Februarie 2020) (Foto: Jairus Mmutle/GCIS) Die vakbond vir gesondheid en dienspersoneel (Hospersa) meen pres. Cyril Ramaphosa “sien nie die krisis waarin die land se gesondheidsorgstelsel verkeer nie”. Die vakbond het in ŉ verklaring sy teleurstelling uitgespreek oor die gebrek aan fokus op die beleërde gesondheidsorgbedryf tydens Ramaphosa se staatsrede Donderdagaand. Kevin Halama, woordvoerder vir Hospersa, het gesê die vakbond is teleurgesteld dat Ramaphosa glad nie enige planne genoem het om swak infrastruktuur, wanadministrasie, gebrek aan personeel by staatsfasiliteite en die gewelddadige aanvalle op gesondheidsorgwerkers te takel nie. Hospersa “maan ook die president om dit nie te laat blyk of die land se staatsgesondheidsorg in ŉ goeie toestand is terwyl dit jaar ná jaar versleg omdat dit nie aangespreek word nie”. “Tydens sy toespraak het Ramaphosa versuim om die algemene publiek gerus te stel oor die stand van staatgesondheidsorg en ingrypings te verskaf om die krisis hok te slaan. In ŉ toespraak van byna twee ure het hy slegs in drie sinne terugvoer gegee oor die Nasionale Gesondheidversekering (NGV). Die staatsrede het nie die verbeelding aangegryp van gesondheidsorgpersoneel wat elke dag lang ure werk om gemeenskappe te dien sonder enige ondersteuning van die regering nie,” het Halama gesê. “Hospersa is van mening dat die president nie die krisis sien waarin die land se staatgesondheidsorgstelsel verkeer nie.” Ramaphosa het tydens sy staatsrede gesê in voorbereiding op die NGV het die regering reeds meer as 44 miljoen mense by 3 000 klinieke in die elektroniese gesondheidsorgstelsel as pasiënte geregistreer. Dié stelsel word nou in hospitale bekend gestel. Hospersa ondersteun die NGV, maar het benadruk dat dit belangrik is om eers die basiese diensleweringsprobleme te takel voor só groot verandering aangepak word. “Meer as 85% van ons mense is afhanklik van die staatsgesondheidsorgstelsel,” het Halama bygevoeg. “Dit is dus noodsaaklik dat die president die land in sy vertroue neem oor die regering se planne om die beleërde staatgesondheidsorgstelsel om te keer.”